Зарипова Лилия Фирдәүс кызы

Совет районы 161 нче рус-татар урта мәктәбенең

беренче категорияле татар теле һәм әдәбияты укытучысы

Минем педагогик тәҗрибәм.

Җир йөзендә иң зур байлык- кеше белән аралашу байлыгы.

А.Сент-Экзюпери.

Беренче сыйныфка килгән укучы кебек мәктәп бусагасыннан кыер-кыймас атлап керүемне әле дә хәтерлим. Урта мәктәпнең өч кешелек сыйныфында укыган авыл кызы өчен зур кала мәктәбенә укытучы булып килү чыннан да куркытты. Укытучы булып эшләвемә, баксаң, 7 ел вакыт үтеп тә киткән икән. Бер карасаң күп тә кебек, икенче яктан, вакыт үткән саен, күп нәрсәләргә өйрәнәсе, камилләшәсе кирәклеген ныграк аңлыйм. Шуның өчен төрле курсларда, семинарларда белемемне күтәрергә омтылам. Алар, дәресләремә икенче күзлектән карап, методик яктан тагын да остарырга, белемнәремне яңартырга ярдәм итәләр.

Рус телле балаларга татар телен өйрәнү чит телне өйрәнү кебек үк. Ә чит телгә өйрәтү тарихы 100 еллар белән исәпләнә. Шул исәптән укыту методикасы да күп тапкырлар алышынды: басым әле укуга, әле тәрҗемә итүгә, әле аудированиегә, әле бөтенесен бергә кушуга ясалды. Бөтен методлар арасында үзенең гадилеге һәм эффектив булуы белән игътибарны җәлеп итеп торганы “гувернантка методы”, ягъни шул телдә шәхсән аралашу методы. Фәнни телдә әйтсәк, коммуникатив укыту технологиясе. Татар теле дәресләрендә коммуникатив технологияне тормышка ашыру максатыннан Ә.З.Рәхимовның, В.Н.Мещерякова, Р.Р.Нигъмәтуллина, Пассов кебек галим һәм методистларның фәнни эшләрен өйрәндем.

Коммуникатив эшчәнлек**-** хезмәттәш­лекне оештыруга һәм гамәлгә ашыруга юнәлтелгән. Ул әңгәмәдәшне тыңлый һәм аң­лый**,** мәгълүматны тулы һәм төгәл кабул итә һәм тапшыра, үзеңнең эш-хәрәкәтеңне әңгәмәдәш эш-хәрәкәте белән чагыш­тыра белүне үз эченә ала. Коммуникатив технология нигезендә укыту цикллыкка корылган. Цикл- текстны укып, аның эчтәлеген диалогик, монологик сөйләм дәрәҗәсенә җиткерү. Диалог – тормышта иң еш кулланыла торган табигый сөйләм формасы. Диалогик сөйләм үз эченә полилог, сюжетлы-рольле уеннар, сәхнәләштерү төрләрен ала. Мәсәлән, “Сәламәтлек” темасы буенча коммуникатив максат: табибка тән әгъзаларының авыртуы турында әйтә белү. Өйрәнелә торган сөйләм үрнәкләре шушы максаттан чыгып билгеләнелә. Бу тема буенча микродиалоглар төзү, текстны уку һәм сорауларга җавап бирү этабын үткәч, уен формасында ныгытабыз. Бер укучы табиб, икенчесе авыру, өченчесе әни роленә керә. Монда полилог та кулланыла.

Аралашу җиңел, баланың психикасына кире йогынты ясамасын өчен түбәндәге принципларга таянам:

* Психологик рәхәтлек булдыру.Дәрестә мин психологик рәхәтлек, иркенлек тудырырга тырышам, чөнки тел өйрәнү нәтиҗәлерәк була. Теләсә нинди киеренкелек баланың безнең белән аралашу теләген юкка чыгарырга мөмкин. Үз-үзеңне иркен тоту – хаос тудыру дигән сүз түгел.
* Тел мохитенә чумдыру. Балаларны туган телендә бер сүз әйтергә дә рөхсәт итмим. Укучылар хата ясый-ясый булса да татарча сөйләшергә омтылалар. Бу алым белмәгән телдә сөйләшергә оялу хисеннән азат итә.
* Тема аутентик булу. Яшь үзенчәлекләренә карап баланың нәрсә белән кызыксынуын ачыклыйм һәм, дәрестә, дәрестән тыш чараларда әлеге темага караган материаллар кулланам.
* Минимакс принцибы. Аралашу- ике яклы процесс. Үз фикереңне әйтә белү генә түгел, ә әңгәмәдәшеңне аңлый белүне дә күздә тота. Укучыларга һәрвакыт үз фикерләрен әйттерергә омтылам.

Ә.З.Рәхимовның үстерелешле укыту технологиясе уку эшчәнлеген ничек оештырырга кирәк дигән сорауга җавап бирә.   Яңа стандарт таләп иткән универсаль гамәлләр формалаштыруга иҗади үсеш технологиясе нигезендә ничек ирешергә була соң?

 1.Беренчедән, технология буенча уку эшчәнлеген төркемнәрдә оештырам, ә бу исә коммуникатив гамәлләр формалашуны тәэмин итә.

   Төркемне, гадәттә, 4 кешедән төзим. Укучылар, парталарны кара-каршы куеп, бер-берсенә йөзләре белән утыралар. Һәр төркемдә лидер билгеләнә. Аларны чирек саен алмаштырып торырга мөмкин. Лидер өй эшләрен тикшерә, иң уңышлыларын сайлап, сыйныф игътибарына тәкъдим итә;   төркемдәге һәр укучысының уку эшчәнлегендә актив булуын һәм  төркем фикерен чиратлап башкаларга җиткерүдә катнашуын тәэмин итә. Лидер үз өстенә шактый зур җаваплылык ала, бу исә укучыларымда мөстәкыйльлеккә омтылыш һәм лидерлык сыйфатлары тәрбияләүгә этәргеч тудыра.

       2. Икенчедән, танып белү гамәлләре проблемалы ситуация  аша  кирәкле ысулны аерып алу, төрле белем чыганакларыннан файдалану һәм эчтәлекне модельләштерү процессында формалаша.

       3. Өченчедән, регулятив гамәлләрне үстерү өчен, дәрес саен уку максаты куябыз, чишү юлын ачыклыйбыз, Уку максатын чишү адымлап биремнәр үтәү аша оештырыла, укучыларга, үз эшчәнлеген бәяләү өчен, критерийлар тәкъдим итәм.

       4.   Дүртенчедән, дәресләрдә кулланылган һәр текст, җөмлә, халык педагогикасыннан алынган мисаллар – барысы да гомумкешелек кыйммәтләренә уңай мөнәсәбәт формалаштыруга юнәлтелгән.

5. Иҗади үсеш технологиясе, барыннан да элек, иҗади шәхес тәрбияләүгә юнәлтелгән. «Технология – дәрестә укучыларның иҗади уку эшчәнлеген оештыру механизмы» (Ә.З.Рәхимов)

   6.Өй эшенең өч дәрәҗәдә тәкъдим ителүе: 1) мәҗбүри өй эше (репродуктив) – сыйныфта эшләгән күнегүгә охшатып бирем үтәү; 2) ярым иҗади (конструктив) – дәрестә алган белем һәм күнекмәләрне яңарак шартка күчереп бирем үтәү; 3) иҗади – үзләштерелгән белем һәм күнекмәләрне теләсә нинди шартка күчереп, иҗади бирем үтәү. Бу эш төрләрен күбесенчә татар төркемнәрендә куллансам, рус төркемнәрендә парлап эшләүне хуп күрәм.

Дәрестә укучыларда аралашу, сөйләшү өчен мотивация тудыру бик мөһим. Кызыклы яки проблемалы ситуация ярдәмендә алар дәрес белән мавыгып китүләрен сизми дә калалар. Шуның өчен төрле геройлар, ситуатив һәм ассоциатив уеннар куллану бик кулай. Мәсәлән, “Үзәк универмаг” темасын өйрәнгәндә, Шопоголик исемле герой дәрес буе укучылар белән шәһәребезнең төрле кибетләренә сәяхәт итә. Пантомима һәм ассоциатив уеннар сүзләрне истә калдырырга гына түгел, укучыларны иҗади яктан да камилләшергә этәрә. Урта һәм югары сыйныф укучылары тормыштан, үзләренең гаиләсе турында диалог һәм монологлар сөйләргә яраталар, чөнки психологик яктан һәр кеше игътибар үзәгендә булырга тели. Мәсәлән, “Минем шәҗәрәм” темасы өстендә эшләгәндә, алар гаилә белән төшкән фотолары турында сөйлиләр, “Гаилә портфолиосы” проекты өстендә эшлиләр. Бу эштә ата-аналар да бик теләп катнашалар. Һәрбер эш төренең максаты – балаларны диалогка чыгару, ягъни алган белемнәрен шунда ук практикада кулланырга өйрәтү. Диалог өстендә эшләгәннән соң, монолог төзү укучыларда авырлык тудырмый.

        Сыйныфтан тыш эшләр укучыларның коммуникатив эшчәнлеген тормышта кулланырга юл ача, телгә карата кызыксыну, хөрмәт уята. 2010 нчы елдан музей җитәкчесе булып эшлим. Биредә укучылар экскурсовод буларак, төрле даирә белән аралаша, әңгәмә кора. Хәтта Америкадан килгән кунаклар өчен экскурсия өч телдә оештырылды. Укучылар үзләре музей мәйданчыгында бүтән мәктәп укучылары өчен экскурсия, әдәбият кичәләре уздыралар. Ә мондый очрашулар санап бетергесез. Шулай ук “ЮНЕСКО - 161” проекты укучылар өчен кызыклы проектларның берсе. Республика, Россия дәрәҗәсендәге конкурсларда катнашып,укучыларым аралашу тәҗрибәсе генә түгел, төрле шәһәрләрдә дуслар да табалар, алар белән даими элемтәдә торалар. “ЮНЕСКО” проекты кысаларында узачак киләсе кичә – Самара шәһәрендә узачак Халыкара телләр көне. Биредә без башка милләт вәкилләре алдында татар телен тәкъдим итү максаты белән чыгыш ясыйбыз. “Бөек мирас”, “Хәят” – мәктәпнең сәләтле һәм милли җанлы укучыларын иҗади яктан ачу өчен уйланган проект. Мәктәп кызыклы очрашуларга бай урын. Биредә танылган шагыйрьләр, “Сабантуй”, “Ялкын” редакциясе вәкилләре, “Риваять» ансамбле, чит илдән килеп татарча өйрәнүче вәкилләр (мисал өчен, Япония) белән очрашулар үткәрү татар телен гамәлдә кулланырга мөмкинчелек ача.

Укучыларга татар теле һәм әдәбияты укытуның максаты – аларны татарча сөйләшергә һәм аралашырга өйрәтү. Шулай эшләгәндә генә алар алган белемнәрен төрле ситуацияләрдә куллану дәрәҗәсенә ирешәләр.Тел өйрәнүдә сәләтсез кешеләр була алмый. Баланың әнисе аңа туган телен өйрәткән булса, минем бурычым – татар телен өйрәтү. XXI гасыр кешесенә замана тарафыннан куелган иң мөһим шартларның берсе – тормышка яраклаша белү һәм коммуникатив шәхес булу.